**Διεύθυνση Αγροτικής Οικονομίας** Σέρρες 4 Ιουλίου 2023

**και Κτηνιατρικής Π. Ε. Σερρών**

Τμήμα Φυτικής και Ζωικής Παραγωγής

**ΑΝΤΙΜΕΤΩΠΙΣΗ ΤΗΣ 1ης ΓΕΝΙΑΣ ΤΟΥ ΠΡΑΣΙΝΟΥ ΣΚΟΥΛΗΚΙΟΥ**

Η Διεύθυνση Αγροτικής Οικονομίας και Κτηνιατρικής (ΔΑΟΚ) της Π. Ε. Σερρών, απευθύνει στους βαμβακοπαραγωγούς του νομού μας, την παρακάτω ανακοίνωση:

Αυτές τις μέρες, όπως κάθε χρόνο, θα εμφανισθεί στο βαμβάκι, **η πρώτη γενιά του πράσινου σκουληκιού**, που θα διαρκέσει μέχρι τα μέσα Ιουλίου, περίπου.

**Καλούμε τους βαμβακοπαραγωγούς να διατηρήσουν την ψυχραιμία τους**. Μη δούνε σκουλήκια και πανικοβληθούν. Δεν πρόκειται για την επικίνδυνη γενιά του Αυγούστου. Είναι η πρώτη ακίνδυνη γενιά, που δεν αναπτύσσει σημαντικούς πληθυσμούς και οι όποιες ζημιές στα καρποφόρα όργανα αναπληρώνονται πολύ σύντομα.

Τα βαμβακόφυτα, αυτή την εποχή, εκπτύσσουν **κάθε 3 μέρες** ένα καινούργιο χτένι σε κάθε ψηλότερο κλαδί και κάθε 6 μέρες, ένα νέο χτένι, σε δευτερογενή θέση, πάνω στο ίδιο κλαδί. Σε **κάθε μέτρο** βαμβακοφυτείας (που έχει περί τα 15 φυτά) υπάρχουν **100 χτένια,** περίπου. Αν χτυπηθούν 1,2,3 ή 5 χτένια το μέτρο, απ΄ αυτή τη γενιά του σκουληκιού, είναι μία προσωρινή, ασήμαντη ζημιά της τάξης του 2-3 % που πολύ γρήγορα, όπως αναφέρεται παραπάνω, θα αναπληρωθεί, ενώ τις περισσότερες χρονιές δεν υπάρχει ούτε αυτή η ελάχιστη ζημιά. Με αυτόν τον τρόπο πρέπει να βλέπουμε τα πράγματα και να διατηρούμε την ψυχραιμία μας.

Στο μυαλό μας πρέπει να έχουμε πάντα την επικίνδυνη δεύτερη γενιά του Αυγούστου,που αποτελεί και τον ουσιαστικό εχθρό της βαμβακοκαλλιέργειας. Όπως πολλές φορές έχουμε εξηγήσει, **βασική μας** **επιδίωξη είναι να φθάσουμε στα τέλη Ιουλίου χωρίς ψεκασμούς με εντομοκτόνα** και, συνεπώς, με τα χωράφια μας γεμάτα με ωφέλιμα έντομα. Ώστε, αξιοποιώντας,τότε, αυτό το πολύτιμο κεφάλαιο, αυτό το δωρεάν και καλύτερο «φυσικό εντομοκτόνο» να αντιμετωπίσουμε με επιτυχία τη γενιά του Αυγούστου.

Στο παραπάνω πλαίσιο είναι, λοιπόν, πολύ σημαντικό **να αποφύγουμε τον χημικό ψεκασμό για την πρώτη γενιά.**

Οι βαμβακοπαραγωγοί, ωστόσο (ιδίως όσοι έκαναν άσκοπους ψεκασμούς μέχρι τώρα), πρέπει να έχουν το νου τους και να ελέγχουν τις φυτείες τους για το απίθανο ενδεχόμενο κάποιας αξιόλογης προσβολής. Πάντα ισχύει ο γνωστός κανόνας: σε χημικό ψεκασμό προχωρούμε, μόνο αν η προσβολή ξεπεράσει το οικονομικό επίπεδο, όταν βρίσκουμε,δηλαδή,κατά μέσο όρο, περισσότερα από ένα σκουλήκια, σε κάθε μέτρο βαμβακοφυτείας – επίπεδο, όμως, που σχεδόν ποτέ δεν το φθάνει η πρώτη γενιά.

Αν, τυχόν, γίνουν ψεκασμοί, οι παραγωγοί πρέπει να χρησιμοποιήσουν εγκεκριμένα για την βαμβακοκαλλιέργεια φυτοφάρμακα, να λάβουν όλα τα αναγκαία μέτρα για την προστασία και ασφάλειά τους και **να ειδοποιήσουν σχετικά τους μελισσοκόμους** για την απομάκρυνση των κυψελών τους.

Για περισσότερες πληροφορίες οι βαμβακοκαλλιεργητές να απευθύνονται στους γεωπόνους της Διεύθυνσης Αγροτικής Οικονομίας και Κτηνιατρικής, της Π. Ε. Σερρών.

**Τηλέφωνα: 23213 -55207,** **55211, 55220, 55229, 55232, 55247, 55249, 56402, 55230, 55200.**